Delcy Rodríguez

**Delcy Eloína Rodríguez Gómez** (født 1969) er en venezuelansk advokat, diplomat og politiker, og per 2026 fungerende president i Venezuela. Hun tiltrådte etter USAs intervensjon med bortføring av Nicolás Maduro den 3. januar 2026. 

Hun har vært visepresident i Venezuela siden 2018. Hun har vært en del av sosialistpartiets innerste krets siden 1998 og begynte i ledende stilling i 2003. Hun regnes for å være mer innstilt på liberalisering av økonomien enn det Maduro hadde vært, og som den mest pragmatiske i kretsen rundt Maduro. Under Trumps første regjering ble hun gjenstand for sanksjoner fra USA. Hun ble av EU satt på deres sanksjonsliste i 2017, med den begrunnelse at hun hadde underminert demokratiet og opprettholdelse av lov og rett. Etter valget i 2018 ble hun nektet innreise i EU og hennes eiendeler i Europa ble frosset. Hun har siden 2020 blitt nektet innreise til Storbritannia av samme grunn.

## Bakgrunn
Rodríguez ble født 18. mai 1969 i Caracas. Hun gikk på et gymnas knyttet til universitetet og kjent for å være opphav til flere marxistiske aktivister. Hun var aktiv som studentleder da hun studerte rettsvitenskap ved Universidad Central de Venezuela og ble uteksaminert i 1993. Senere spesialiserte hun seg i arbeidsrett i Paris, men fullførte ikke studiet. Hun skal også ha studert ved Birkbeck, University of London, uten å fullføre. Hun har vært professor på Universidad Central de Venezuela. 

Morsmålet er spansk, men hun er kjent for sin flytende engelsk og fransk. Hun tilbragte nesten ti år i Storbritannia og Frankrike i forbindelse med studier. Hun er datter av Jorge Antonio Rodríguez, grunnlegger av Liga Socialista-partiet. Faren ble arrestert, mistenkt for bortføringen av forretningsmannen William Niehous, som den venstreorienterte geriljaen hevdet var CIA-agent. Faren døde i fengsel i 1976, etter det som antas å ha vært tortur. Broren Jorge Rodríguez er politiker og per januar 2026 president i nasjonalforsamlingen; han var tidligere visepresident. De to søsknene har sagt at farens død var en avgjørende hendelse og en viktig motivasjon bak deres politiske virke.

## Politiske verv
Rodríguez er kjent som en av Maduros nærmeste allierte, etter å ha hatt flere toppstillinger i landets departementer. Hun har tidligere hatt flere høye stillinger under Hugo Chávez og Nicolás Maduro. Hun begynte sin politiske karriere i 2003 under Chávez’ regjering. Tidligere hadde mer underordnete byråkratiske stillinger. Etter Chávez død har hun fra 2013 hatt politiske toppstillinger. 

### Kommunikasjonsminister 2013–2014
I 2013 utnevnte Maduro henne til kommunikasjonsminister, og hun hadde stillingen fram til oktober 2014. 

### Utenriksminister 2014–2017
Hun ble i desember 2014 utnevnt som utenriksminister (minister for folkemakt og utenriksrelasjoner, også kjent som kansler), og hun hadde vervet frem til 2017. Hun var den første kvinnen som tiltrådte dette vervet i Venezuela. 

Som utenriksminister representerte hun Venezuela på internasjonale arenaer som FN, der hun anklaget andre regjeringer for å forsøke å undergrave landet hennes.

### Finansminister og oljeminister 2020–2024
Den 10. september 2020 ble Rodríguez utnevnt som finansminister (minister for folkemakt for økonomi og finans),  hvor hun hadde vervet frem til 2024. Samme år ble hun utnevnt som oljeminister samtidig som hun fortsatt var visepresident. Embetet som oljeminister er sentralt i Venezuela på grunn av landets store oljesektor.

### Visepresident 2018–
Den 14. juni 2018 utnevnte Maduro, Rodríguez til Venezuelas visepresident. Maduro omtalte henne som «en ung kvinne, modig, erfaren, datter av en martyr, revolusjonær og testet i tusen slag» på X (tidligere Twitter). Som visepresident fikk hun også ansvar for for den bolivariske etterretningstjenesten (SEBIN), Venezuelas etterretningsbyrå.

## USAs intervensjon og fungerende president

Den 4. januar 2026 besluttet venezuelas høyesterett at visepresident Delcy Rodríguez skulle tre inn som fungerende president. Hun tiltrådte offisielt som fungerende president dagen etterpå. Beslutningen kom etter USAs militære intervensjon i Venezuela i slutten av 2025 og begynnelsen av 2026, som blant annet omfattet luftangrep og en operasjon der president Maduro ble pågrepet og fraktet ut av landet.

På statlig TV sa Rodríguez etter at Maduro hadde forlatt landet, at «Det er bare én president i dette landet, og han heter Nicolás Maduro».

Den 16. januar møtte Rodríguez direktøren for USAs Central Intelligence Agency  John Ratcliffe, i Caracas for å diskutere samarbeid, økonomisk stabilitet og tiltak mot narkotikasmuglere.

## Utmerkelser
### Nasjonale
*  Første klasse av *Orden Libertadores y Libertadoras de Venezuela* (2016)
* *Orden Sable del Libertador Simón Bolívar de la Batalla de Carabobo* (2017)
* Kommandør av *Orden Militar de la Defensa Nacional* (2016)

### Utenlandske
*  Vennskapsordenen, Russland (2024)
*  Ordenen for fortjeneste og utmerkelse, Palestina (2016)

## Referanser


## Eksterne lenker
* 
*